Hof beslis oor Guptas se straler-aansoekAjay en Atul Gupta. Foto: ANA Die Suid-Gautengse hooggeregshof het Donderdag lede van die Gupta-familie se verlof om te appelleer teen ŉ tussentydse hofbevel wat hulle dwing om hul luukse gehuurde straler aan sy buitelandse eienaar terug te gee, van die hand gewys. Regter Fayeeza Kathree-Setiloane het in Maart beslis dat die Bombardier 6000-straler oorhandig moet word en by die Lanseria-lughawe noord van Johannesburg geberg moet word. Die Guptas het op 23 Maart aansoek gedoen om teen die beslissing te appelleer. Die Guptas het ŉ huurooreenkoms met Export Development Canada (EDC) en Stoneriver gehad vir die straler, maar is tans gewikkel in ŉ regsgeding in Britse howe oor die ooreenkoms. Kathree-Setiloane het Donderdag gesê dit is nie in die belang van geregtigheid om ŉ appelaansoek toe te staan hangende van die saak in Brittanje nie. Adv. Alfred Cockerell het die hof vroeër versoek om EDC se reg om die huurkoopooreenkoms te kanselleer af te dwing, die vliegtuig te laat opspoor en op ŉ veilige plek te berg waar dit nie gebruik kan word in die pleeg van ŉ misdaad nie. Cockerell, namens EDC, het aan die hof gesê die Guptas het die opsporingstelsel op hul gehuurde vliegtuig afgeskakel nadat ŉ Kanadese bank hul huurkoopkontrak weens betalingsverstek beëindig het. Hy het gesê sy kliënte is genoodsaak om die howe in Suid-Afrika vir dringende ingryping te versoek weens die ontvouende gebeure rondom die Guptas. Die Guptas skuld glo nog $27 miljoen op die straler. Dié omstrede gesin mag ingevolge ŉ interdik nou nie meer die straler gebruik nie.